钦定古今图书集成/明伦汇编/氏族典/第140卷 > 《廖用贤尚友录》 > 元绍
## 钦定古今图书集成/明伦汇编/氏族典/第140卷 > 《廖用贤尚友录》 > 元绍

按《魏书清河王传》：“清河王绍，天兴六年封，凶狠险悖，
不遵教训，好轻游里巷，劫剥行人，斫射犬豕，以为戏
乐。太祖尝怒之，倒悬井中，垂死乃出。太宗常以义方
责之，遂与不协，恒惧其为变。而绍母夫人贺氏有谴，
太祖幽之于宫，将杀之，会日暮未决，贺氏密告绍曰：
‘汝将何以救吾’？绍乃夜与帐下及宦者数人逾宫犯”
禁，左右侍御呼曰“贼至！”太祖惊起，求弓刀不获，遂暴
崩。明日，宫门至，日中不开。绍称诏，召百寮于西宫端门前，北面而立。绍从门扇间谓群臣曰：“我有父，亦有
兄，公卿欲从谁也？”王公已下皆惊愕失色，莫有对者。
良久，南平公长孙嵩曰：“从王。”群臣乃知宫车晏驾，而
不审登遐之状，唯阴平公元烈哭泣而去。于是朝野
凶凶，人怀异志，肥如侯贺护举烽于安阳城北，故贺
兰部人皆往赴之。其馀旧部，亦率子弟，招集族人，往
往相聚。绍闻人情不安，乃出布帛班赐王公以下，上
者数百匹，下者十匹。先是，太宗在外，闻变乃还，潜于
山中，使人夜告北新侯安同，众皆响应。太宗至城西，
卫士执送绍。于是赐绍母子死，诛帐下阉官、宫人为
内应者十数人。其先犯乘舆者，群臣于城南都街生
脔，割而食之。绍时年十六。